’n Bejaarde egpaar is Dinsdag in die vroeë oggendure in hul huis in Schoenmakerskop in Port Elizabeth aangeval.

Kol. Priscilla Naidu, woordvoerder van die polisie, het gesê die voorval het in Marineweg plaasgevind. “’n 76-jarige man is in die gesig geskiet en is op die toneel dood. Sy 78-jarige vrou is erg aangerand en in ’n kritieke toestand in die hospitaal.”

Die oorledene se naam kan nog nie bekend gemaak word nie, aangesien al sy naasbestaandes nog nie van sy dood in kennis gestel is nie.

Volgens Naidu is dit nog nie duidelik hoeveel verdagtes betrokke was nie en of enigiets uit die huis gesteel is nie. Die polisie ondersoek ’n saak van moord en roof. Enigiemand met inligting oor die voorval word versoek om kapt. Elroy Lindoor by 041 319 8707 te kontak.

Genl.maj. Funeka Siganga, bevelvoerder van die Mount Road-groepering, het die aanval as sinneloos beskryf en dit ten sterkste veroordeel.